
	[bookmark: nev]BAKACSI ZOLTÁN
környezetmérnöki
BSc, 7. félév
Budapesti Műszaki és Gazdaságtudományi Egyetem
Vegyészmérnöki és Biomérnöki Kar
	






Témavezetők:
	Dr. Szabó Anita
egyetemi adjunktus, BME ÉŐK

	Bohus Mihály
vegyész,  Szegedi Vízmű Zrt. 
Környezetvédelmi Osztály




A kémiai előkicsapás és utókicsapás lehetőségeinek vizsgálata egy közepes méretű szennyvíztisztító telepen

Dolgozatom témája a kémiai szennyvíztisztítás alkalmazási lehetőségének vizsgálata a Dunavarsányi Szennyvíztisztító Telepre érkező nyers szennyvízzel, valamint a tisztított szennyvízzel végzett laboratóriumi koagulációs kísérletek alapján. Az öntözőterületek alatt a talajvízben több komponens határérték felett van, ezért a tisztítástechnológia intenzifikálása szükséges, aminek célja a jelenlegi talajvízszennyezés csökkentése (határérték alá).
A koagulációs kísérletek az adott körülmények között megfelelő vegyszer [vas(III)-klorid (FeCl3*6 H2O), alumínium-szulfát (Al2(SO4)3*18 H2O), Prefloc (vas(III)-szulfát), Bopac (poli-alumínium-klorid)] és optimális dózis kiválasztását, valamint a legfontosabb szennyezőanyagok eltávolíthatóságának meghatározását célozták.
A kísérletek egyes nehézfém komponensek (As, Hg, Ni, Zn) meghatározására is kiterjedtek, mivel kommunális szennyvíz mellett ipari eredetű terhelés is jelentkezik a telepen. Ezen vizsgálatokat a Szegedi Vízmű Zrt. Környezetvédelmi Osztályán végeztem el.
Kémiai kezeléssel a szennyezőanyag eltávolítási hatékonyság növelhető, a szennyvíz szervesanyag- és foszfor tartalma hatékonyan csökkenthető, azonban ennek alkalmazását korlátozhatják a szennyvíz mezőgazdasági hasznosításából adódó követelmények, illetve a felszín alatti vízszennyezéssel szembeni védelemhez szükséges határértékek.
A Dunavarsányi Szennyvíztisztító Telepre érkező nyers és a telepről elfolyó tisztított szennyvízzel végzett laboratóriumi koagulációs-flokkulációs kísérleteim bebizonyították, hogy az előkicsapás és az utókicsapás egyaránt hatékony szennyezőanyag eltávolításra képes.
A technológia alulterheltsége, illetve az intenzív szervesanyag eltávolítás denitrifikáció hatékonyságának csökkentő hatása miatt inkább az utókezelés javasolható. Az utókicsapás fő feladata elsősorban a kiugró értékek „levágása”, ezenkívül cél a nehézfém tartalom minél kisebb szintre való csökkentése a felszín alatti vizek védelme érdekében, illetve a keletkező szennyvíziszap mennyiség minimalizálása, a klorid- és szulfát koncentráció elfogadható szinten tartása. Mindezek alapján 0,1-0,2 mmol Me3+/l dózisú vas(III)- vagy alumínium-szulfát alkalmazását javaslom utókicsapásként, utóülepítő kialakításával.



